## Martínez Mus destaca que el nou corredor d’autobús per a la Costera i la Vall d’Albaida “permetrà una vertebració real de les comarques”

*** Infraestructures destinarà sis milions d’euros en 15 noves línies per a reforçar el servici i millorar la freqüència del transport públic
* El conseller ha presentat la nova concessió, que atendrà una població de 164.221 habitants i garantirà cinc connexions diàries entre Ontinyent i Xàtiva**

La Conselleria de Medi Ambient, Infraestructures i Territori ha posat en funcionament el nou corredor de transport públic per carretera Ontinyent-Xàtiva, que amplia la freqüència del servici amb 40 expedicions diàries i permet la connexió entre 45 municipis de les comarques de la Costera i la Vall d’Albaida.

El conseller de Medi Ambient, Infraestructures i Territori, Vicente Martínez Mus, ha presentat a l’Ajuntament de Xàtiva el renovat corredor CV-115, en un acte al qual han assistit els alcaldes dels municipis als quals donarà servici. El titular d’Infraestructures ha ressaltat que este nou corredor d’autobús “permetrà una vertebració real de les comarques”.

Martínez Mus ha destacat que es destinaran quasi sis milions d’euros en esta nova concessió durant la pròxima dècada, que se suma a la renovació del sistema de transport públic de viatgers que està executant el Consell per a “garantir una major equitat i cobertura territorial en tota la Comunitat Valenciana, donant servici a tota la ciutadania, independentment del lloc de residència, amb un model de transport de viatgers millor, eficaç i de qualitat”.

Així mateix, el titular d’Infraestructures ha recordat la situació de la gestió de la xarxa autonòmica de transport públic a l’inici de la legislatura quan el 95 % de les concessions es trobaven caducades. En un sol any, “s’ha revertit l’escenari amb la tramitació de la mitat dels corredors” i ha assegurat que en els pròxims mesos es durà a terme la renovació de la totalitat del mapa concessional “amb una inversió de 400 milions d’euros”.

**Línies Ontinyent-Xàtiva**

El corredor CV-115 atendrà els 164.221 habitants dels municipis de les comarques de la Costera i la Vall d’Albaida que des d’este mes disposen d’un servici renovat que millora substancialment les freqüències i les connexions.

La concessió, que té un pressupost de 594.558 euros, disposarà de huit autobusos que recorreran 486.505 quilòmetres anuals i un total de 14.850 expedicions anuals, cosa que significa una mitjana de 40 expedicions diàries.

Respecte a les millores introduïdes, s’amplia el servici entre Ontinyent i Xàtiva, que passa de tindre una expedició per sentit a tindre’n cinc de dilluns a divendres i una expedició els caps de setmana i els festius.

Així mateix, es milloren els servicis entre la Font de la Figuera i Xàtiva i les línies de Pobla del Duc, Benigànim i el Genovés fins a Xàtiva. Per la seua part, Castelló de Rugat, Atzeneta d’Albaida, Albaida, Benissoda, Agullent, la Font de la Figuera i Fontanars dels Alforins recuperen la seua connexió amb Ontinyent, Canals i l’Alcúdia, recobren la seua connexió amb Xàtiva i s’instaura una nova línia per a connectar Xàtiva amb Gandia.

Cal destacar que el nou corredor garantix les connexions amb nodes de transport i centres de referència, com els nuclis principals de Xàtiva i Ontinyent, l’estació ferroviària de Xàtiva i els hospitals Lluís Alcanyís de Xàtiva i el General d’Ontinyent.

Respecte als nous vehicles, es tracta d’autobusos que s’ajusten als estàndards de cura i respecte al medi ambient i d’eficiència energètica, estan dissenyats per a ser accessibles a persones amb mobilitat reduïda i inclouen amb sistemes de geolocalització per a oferir informació en temps real de l’horari d’arribada a les parades.

Fecha: 23/09/2024